
בס"ד

בס"ד
פרשת מטות מסעי, תשפ"ו, מספר 1676

מק.
לֹא יַחֵל דְּבָרוֹ, כְּכָל הַיֹּצֵא מִפִּיו יַעֲשֶׂה; אמינות הדיבור כערך מהותי

אברהם גוטליב
וַיְדַבֵּר מֹשֶׁה אֶל־רָאשֵׁי הַמַּטּוֹת לִבְנֵי יִשְׂרָאֵל לֵאמֹר זֶה הַדָּבָר אֲשֶׁר צִוָּה ה'.
אִישׁ כִּי־יִדֹּר נֶדֶר לַה' אוֹ־הִשָּׁבַע שְׁבֻעָה לֶאְסֹר אִסָּר עַל־נַפְשׁוֹ לֹא יַחֵל דְּבָרוֹ כְּכָל־הַיֹּצֵא מִפִּיו יַעֲשֶׂה (במ' ל:ב-ג).
לקראת סיום ספר במדבר, 'חומש הפקודים' (משנה יומא ז א), משה פונה בשם ה' אל ראשי המטות, שהם ראשי השבטים שתפקידם היה לשמש גורם שיפוטי ומנהיגותי. בפנייתו, הוא מצווה אותם להורות לעם שלא לנדור ולא להישבע לשווא. מדובר בתכלית התורה שהיא תורת חיים, והרעיון הוא להציב גבולות לאדם להתנהלות זהירה וראויה: "לֹא יַחֵל דְּבָרוֹ" (במ' ל:ג). המשמעות המעשית היא מתוך היבט שלילי של 'מה לא לעשות': לא יחלל (יבטל) את דברו; עליו  לעמוד בהבטחתו. אולם, יש המשך מתוך היבט חיובי של 'מה כן לעשות': "כְּכָל־הַיֹּצֵא מִפִּיו יַעֲשֶׂה" (שם).
       נשאלת כאן השאלה, מהי התכלית שבמשפט ההמשך? וכי אין זה מובן מאליו מהוראת "לֹא יַחֵל דְּבָרוֹ"? לכאורה, יש כאן כפילות לשונית מיותרת, שהרי כאשר האדם לא יבטל את דברו אשר הבטיח, הוא עושה בפועל ככל היוצא מפיו.
 מהי א"כ הסיבה לכך שהתורה מדברת כאן ב'כפל לשוני'? ברור, שהתורה, כדרכה, מביאה כאן מסר חינוכי ערכי לחיים, והשאלה היא: מהו? 
נקודת המוצא היא, כפי שספר החינוך כבר מלמדנו (מצוה ש״נ), שלפנינו שני ביטויים שונים, המשתלבים ב'ערכי אדם', עם ביטוי שלישי מתבקש, שאינו מופיע אצלנו, אלא בפרשת כי תצא (דב' כג:כב): "לֹא תְאַחֵר לְשַׁלְּמוֹ":
מִצְוַת מַעֲרִיךְ אָדָם שֶׁיִּתֵּן דָּמִים הַקְּצוּבִים בַּתּוֹרָה – לָדוּן בְּעֶרְכֵי אָדָם, כְּלוֹמַר, מִי שֶׁאָמַר עֶרְכִּי עָלַי אוֹ עֵרֶךְ פְּלוֹנִי עָלַי, שֶׁיִּתֵּן לַכֹּהֵן כְּפִי הָעֵרֶךְ שֶׁאָמַר וְלֹא פָּחוֹת, כְּמוֹ שֶׁבָּא בַּכָּתוּב מְפֹרָשׂ בְּזָכָר וּנְקֵבָה וּלְפִי חֶשְׁבּוֹן הַשָּׁנִים, שֶׁנֶּאֱמַר (וי' כז:ב) 'אִישׁ כִּי יַפְלִא נֶדֶר בְּעֶרְכְּךָ נְפָשֹׁת לַה''. וְעִנְיַן הָעֲרָכִין הוּא מִכְּלַל נִדְרֵי הֶקְדֵּשׁ, וּלְפִיכָךְ חַיָּבִים עֲלֵיהֶם מִשּׁוּם "לֹא יַחֵל דְּבָרוֹ" (במ' ל:ג), וּמִשּׁוּם "לֹא תְאַחֵר לְשַׁלְּמוֹ" (דב' כג:כב), וּמִשּׁוּם "כְּכָל הַיֹּצֵא מִפִּיו יַעֲשֶׂה" (במ' ל:ג). 
ספר החינוך, במדורו הפסיכולוגי-חינוכי "משורשי המצווה", המביא את טעמי המצוות בראי נבכי הנפש והחינוך לערכים, ממשיך כאן ומבאר את 'כפל הלשון' מבחינה מעשית: 
וּמִשָּׁרְשֵׁי הַמִּצְוָה. לְפִי שֶׁהָאָדָם לֹא יִשְׁתַּתֵּף בָּעֶלְיוֹנִים זוּלָתִי בְּדִבּוּר, וְהוּא כָּל הַחֵלֶק הַנִּכְבָּד שֶׁבּוֹ, וְזֶה יִקָּרֵא בָּאָדָם נֶפֶשׁ חַיָּה, כְּדִמְתַרְגֵּם אוּנְקְלוֹס 'וַהֲוָת בָּאָדָם לְרוּחַ מְמַלְּלָא', כִּי שְׁאָר חֶלְקֵי הַגּוּף מֵתִים הֵם, וְאִם יַפְסִיד הָאָדָם זֶה הַחֵלֶק הַטּוֹב יִשָּׁאֵר הַגּוּף מֵת וְכִכְלִי אֵין חֵפֶץ בּוֹ. אַף עַל פִּי שֶׁלֹּא נִתְיַחֲדוּ בָּהֶן עֲשֵׂה וְלָאו, צִוּוּ חֲכָמִים וְהִזְהִירוּ כַּמָּה אַזְהָרוֹת שֶׁלֹּא יְשַׁנֶּה אָדָם בְּדִבּוּרוֹ, עַל כֵּן נִתְחַיֵּב לְקַיֵּם דִּבּוּרוֹ בְּמָה שֶׁהוּא מִשְׁתַּמֵּשׁ בּוֹ בְּדִבְרֵי שָׁמַיִם מִכָּל מָקוֹם, כְּגוֹן בַּהֶקְדֵּשׁוֹת וּבְכָל דִּבְרֵי הַצְּדָקוֹת. וּבְיֶתֶר כָּל עִנְיְנֵי הָעוֹלָם, אַף עַל פִּי שֶׁלֹּא נִתְיַחֲדוּ בָּהֶן עֲשֵׂה וְלָאו, צִוּוּ חֲכָמִים וְהִזְהִירוּ כַּמָּה אַזְהָרוֹת שֶׁלֹּא יְשַׁנֶּה אָדָם בְּדִבּוּרוֹ. תִּקְּנוּ לְקַלֵּל הַמְשַׁנֶּה בְּדִבּוּרוֹ כָּל זְמַן שֶׁנַּעֲשָׂה בָּעִנְיָן מַעֲשֶׂה, וְזֶהוּ עִנְיַן מִי שֶׁפָּרַע הַנִּזְכָּר לָהֶם בְּהַרְבֵּה מְקוֹמוֹת שֶׁאָמְרוּ בּוֹ, דְּבָרִים וּמָעוֹת קָאֵי בַּאֲבָל אָמְרוּ (מי שפרע מאנשי דור המבול ומדור הפלגה, הוא עתיד להיפרע ממי שאינו עומד בדיבורו (ב"מ מד א), כְּמוֹ שֶׁבָּא בַּגְּמָרָא בְּפֶרֶק הַזָּהָב, וּכְבָר הֶאֱרַכְתִּי הַרְבֵּה בְּשָׁרְשֵׁי שְׁבוּעוֹת וּנְדָרִים בְּסֵדֶר "וַיִּשְׁמַע יִתְרוֹ" בְּמִצְוַת "לֹא תִשָּׂא" (מצוה ל).

ספר החינוך מלמדנו על פי השכל הישר, שדיבורו של האדם נמצא בנשמתו הנצחית, וחובה על האדם שהוא מְדַבֵּר (לעומת שאר הברואים),
 לשמור על אמינות הדיבור כערך מהותי, לא רק ב'דברי שמיים', אלא גם ב'יתר כל עניני העולם'. קיום החברה בעולם מחייב את האדם מוסרית וערכית לדבוק ביושרה, באמצעות אמינות הדיבור, ולעמוד בדיבורו בכל תחומי החיים. הכפילות הלשונית אינה מיותרת אם כן, אלא בעלת ערך מוסף. היא פותחת פתח נרחב וחיוני להבנת עומק התורה כספר הוראה לחיי יושר תקינים: היא מכוונת את האדם לא רק למניעה של פעולה שלילית, אלא גם ליצירה מעשית של פעולה חיובית, למימוש עצמי מוסרי ולחיים שבהם המילה והמעשה שזורים כראוי זה בזה. האדם נקרא לחיות בהרמוניה פנימית ובאחריות רוחנית, ולייצג יושרה וצדק בעולמנו החומרי והגשמי הניצב מול פיתויים רבים. החיים הם בעלי ערך, חיוניות ומשמעות, ועל האדם לעמוד בהבטחתו מתוך מחויבות פנימית לעקרונות הנצחיים של מוסר וצדק. כך שהחיים אינם רק 'תופעה בעולם החומר' כהגדרה הביולוגית התאורטית,
 אלא הם משמעותיים, במסגרת מוסרית של יושר שיסודה אמינות בדיבור; שיש למי להאמין ועל מי לסמוך.

אך עדיין נשאלת השאלה, מהו המסר החינוכי ערכי של התורה במישור המעשי בפרשתנו ב'כפל הלשוני': "לֹא יַחֵל דְּבָרוֹ כְּכָל־הַיֹּצֵא מִפִּיו יַעֲשֶׂה"?
לשאלה זאת נדרש השל"ה הקדוש,
 ההולך בדרכו של "ספר החינוך" בהסבר ה'כפל הלשוני' בפרשתנו. הוא מסביר שהשמירה על אמינות הדיבור היא הן בקודש והן בחול, כפי שהיא מיושמת בפרשתנו על ידי בני גד ובני ראובן, וכלשונו: 
"לֹא יַחֵל דְּבָרוֹ כְּכָל־הַיֹּצֵא מִפִּיו יַעֲשֶׂה", לכאורה ככל היוצא מפיו יעשה הוא מיותר. אלא הוא תוכחת מוסר שהאדם יהיה נאמן בדיבורו וישמור מוצא שפתיו, אף שלא היה בדרך נדר ולא היה מחויב בדברים, כעניין שאמר משה רבנו ע"ה לבני גד וראובן (במ' לב:כד), "וְהַיֹּצֵא מִפִּיכֶם תַּעֲשׂוּ". פירש רש"י, שקיבלתם לעבור למלחמה עד כיבוש וחילוק כו'. עוד דבר אחד הבטיחו מה שלא היו מחויבים לעשות, דהיינו שלא היו מחויבים רק לצאת עם ישראל ביחד במלחמה כמו שאמר להם משה רבנו ע"ה (שם:ו) "הַאַחֵיכֶם יָבֹאוּ לַמִּלְחָמָה וְאַתֶּם תֵּשְׁבוּ פֹה"? והם קיבלו נחלץ חושים לפני בני ישראל, שהם רוצים לילך בראש.

יוצא, אפוא, שבכל מצב נדרשת מהאדם אמינות בדיבורו לצד שמירת מוצא שפתיו. שאם לא כן, בלתי אפשרי לחיות בחברתו, כי אי אפשר לסמוך עליו וגם לא לעבוד איתו. וכבר ספר משלי מעבה את המסר החשוב והעקרוני-קיומי של התורה לאדם, להשתדל להיות בגדר: "שֹׁמֵר פִּיו וּלְשׁוֹנוֹ שֹׁמֵר מִצָּרוֹת נַפְשׁוֹ" (כא:כג), בבחינת 'גיבור הכובש את יצרו' כאשר הוא מצליח עם כוחות נפשו לשלוט ברוחו (אבות ד, א).

השל"ה ממשיך ואומר, שהכלל הערכי המהותי של שמירת הדיבור הוא מידה עליונה בכלל בחיים, בין בדיני נפשות ובין בדיני ממונות, והוא מופיע בהמחשה מעשית בדברי משה לבני גד ולבני ראובן בפרשתנו (לב:כד): 

ועל זה פירשו הפסוק הנאמר בגד: "צִדְקַת ה' עָשָׂה וּמִשְׁפָּטָיו עִם יִשְׂרָאֵל" (דב' לג:כא). כלומר, מצד המשפט והדין לא היו מחויבים רק לילך עם ישראל, אבל הם הוסיפו ועשו הצדקה של ה' כמו שכתוב "וה' בראשם" (מי' ב:יג), כן והחלוץ יצא בראש (עי' יהושע ו:יג), וקיימו היוצא מפיהם. ומידה עליונה מידה זו, וככה יתנהג האדם בין בענייני נפשות בין בדבר שבממון, ככל היוצא מפיו יעשה הן צדק ולאו צדק.
לפי השל"ה נמצאנו למדים כלל ברזל חשוב ביותר לחיים חיוניים טובים: להיזהר בקיום הבטחות, מתוך שמירה מרבית על מוצא שפתינו, בקיום צודק וראוי של מה שהבטחנו.
הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

[image: image7.png]wiaw a1



 הדף השבועי - אוניברסיטת בר אילן
יש לשמור על קדושת העלון
עורך: ד"ר צבי שמעון 

עורכת לשון: רחל הכהן שיף
( ד"ר אברהם גוטליב, מרצה בביה"ס עולמות – לימודי יהדות ותרבות ישראלית, אוניברסיטת בר-אילן.


� על שאלת היחס שבין האדם למוצא שפתיו בראי חז"ל, ראו: הרב אברהם סתיו, "דעת ודיבור בנדרים ובשבועות", באתר 'אסיף': �HYPERLINK "https://asif.co.il/wpfb-file/asif-1-224-237-2-pdf/"��https://asif.co.il/wpfb-file/asif-1-224-237-2-pdf/�


�  בטקסונומיה הפילוסופית-אריסטוטלית שאומצה והתפתחה בימי הביניים, האדם סוּוַג בקטגוריית ה־animal rationale שהוא: 'בעל-חיים תבוני' ושויך בדרגת ה'מְדַבֵּר' (medabber). מושג זה ביטא את ההבחנה בין האדם לבין שאר בעלי-החיים באמצעות תכונתו הייחודית: היכולת הלשונית-שכלית להפעיל חשיבה מושגית, לנסח טענות, ולתקשר באמצעות דיבור רציונלי. היכולת הדיסקורסיבית ההגיונית של החשיבה, נתפסה כביטוי מובהק לשכל הפועל באדם, ולפיכך הציבה אותו בראש סולם החיוניות, מעל ה“חי” ומעל ה“צומח”, כמין ביולוגי שהיבטו האינטלקטואלי הוא מאפיין מהותי להגדרתו. ראו על כך: 


 Aristotle. De Anima (On the Soul) Translated by W. S. Hett. Loeb Classical Library 288.


Cambridge, MA: Harvard University Press; London: William Heinemann, 1935.


3.לפי התאוריה הביולוגית, החיים הם תצורה מורכבת של חומר ולא ישות שמקורה מעבר לחומר. החיים נתפסים כתופעה חומרית משום שכל מאפייניהם: גדילה, רבייה, תודעה, חילוף חומרים תקין, העברת מידע תורשתי והתפתחות, ניתנים להסבר באמצעות תהליכים פיזיקליים-כימיים המתרחשים בתוך חומר ממשי: מולקולות, תאים, רקמות ואיברים. ראו על כך: Gómez-Márquez, J. (2021). What is life? Molecular Biology Reports, 48, 5225–5235. �HYPERLINK "https://doi.org/10.1007/s11033-021-06594-5"��https://doi.org/10.1007/s11033-021-06594-5� Springer Nature Link


� פראג-ירושלים-צפת-טבריה, המאות 17-16, בפירושו שני לוחות הברית, תורה שבכתב. 

